Ranglys maak vir Zverev viesAlexander Zverev. Foto: Brandon Malone/AFP. Die jongste ATP-tennisranglys is vandeesweek bekend gemaak met Novak Djokovic wat steeds die wêreld se voorste speler is. Rusland se Daniil Medvedev se goeie spelpeil beteken dat hy ’n ranglyssprong of twee gemaak het en hy is nou die naasbeste op die internasionale verhoog. Maar waar die jong Rus waarskynlik partytjie gehou het omdat hy Rafael Nadal uit die tweede plek gelig het, het die ranglys vir ’n wrang smaak in die mond van Duitsland se Alexander Zverev gesorg. Die 23-jarige Duitser is sewende op die lys, maar dit is Roger Federer se sesde plek wat hom effens omgekrap maak. Federer het verlede week sy terugkeer tot die baan ná ’n afwesigheid van meer as 400 dae gevier. Hy het vir Dan Evans in Doha geklop, maar is in die kwarteindstryd deur Nikoloz Basilashvili uitgeskakel. Die Switserse ster het intussen gesê dat hy vir eers na die oefenbaan sal terugkeer om nog aan sy vaardighede te skaaf. In Federer se afwesigheid was Zverev ’n finalis by die Amerikaanse Ope en die Parys-meesters, terwyl hy ook met twee ATP-titels in Keulen weggestap het. “Moet my asseblief nie verkeerd verstaan nie. Ek is Roger Federer se grootste ondersteuner, maar hoe is dit moontlik dat hy vir ’n jaar nie speel nie en steeds bo my op die wêreldranglys is?” het Zverev gevra. “Ek het in die eindstryd van ’n Grand Slam- en ’n Meesters-toernooi gespeel. Die ranglys is tans ’n deurmekaarspul.”